XxxHolic

Ringkasan plot

Kimihiro Watanuki ialah seorang pelajar sekolah menengah yang sentiasa diganggu oleh yōkai, iaitu makhluk-makhluk halus yang tertarik kepadanya. Makhluk-makhluk ini tidak dapat dilihat manusia lain dan pertemuan dengan mereka membawa kepayahan kepadanya. Namun, apabila Watanuki terserempak sebuah kedai yang dapat memakbulkan sebarang hajat dan keinginan, kejadian dalam kehidupannya sah menjadi lebih luar biasa.
Kedai tersebut dimiliki oleh Yūko Ichihara, seorang perempuan ahli sihir yang cantik dan penuh misteri, terkenal dengan beberapa nama oleh golongan tertentu. Yūko menawarkan bantuan untuk menghalau makhluk-makhluk halus yang seringkali menggangu Watanuki, namun dengan bayaran khas, iaitu, menurut Yūko, haruslah mempunyai nilai yang setaraf dan serupa; sebagai bayaran, Watanuki menjadi pembantu sambilan Yūko di kedainya.
Tugas Watanuki terdiri daripada kerja-kerja suruhan yang membabitkan perkara-perkara ghaib dan kerja-kerja harian di rumah. Gadis yang diminati Watanuki, iaitu Himawari Kunogi, dan "lawannya," iaitu Shizuka Dōmeki, seringkali menyertainya dalam tugasan yang dijalankan seperti yang diminta oleh Yūko. Mereka bertiga menjadi rapat meskipun Watanuki tidak menyenangi kehadiran Dōmeki.

Filem

Sebuah adaptasi filem berjudul xxxHolic: A Midsummer Night's Dream (劇場版 xxxHOLiC 真夏ノ夜ノ夢 Gekijōban Horikku - Manatsu no Yoru no Yume), di mana tajuknya diambil sempena A Midsummer Night's Dream oleh William Shakespeare, telah ditayangkan pada 20 Ogos, 2005.
Di dalam adaptasi filemnya, Yūko menerima jemputan daripada seorang wanita untuk membantunya kembali ke rumah agamnya yang, di atas sebab-sebab tertentu, telah menghalangnya daripada masuk. Yūko berkata bahawa Watanuki yang harus bertanggungjawab melaksanakan permintaan wanita tersebut disebabkan dialah yang membawa pelanggan itu kepadanya, lalu membawa remaja tersebut bersamanya. Dōmeki juga turut ikut sama untuk membantu. Yūko menghadirkan dirinya bukan sahaja untuk melaksanakan permintaan pelangganya, tetapi juga kerana dia dijemput menghadirkan diri ke rumah agam yang merupakan tempat perjumpaan para pengumpul terkenal yang juga dijemput dengan surat jemputan yang sama. Di dalam rumah agam tersebut terdapat bilik-bilik aneh dan surat penuh misteri, mengarahkan mereka melakukan perkara-perkara tertentu, sekaligus memainkan peranan sebagai hos perjumpaan tersebut. Meskipun para pengumpul beranggapan bahawa sedang berlangsungnya sebuah jualan lelong misteri seperti di dalam sebuah lagenda bandar, sebaliknya keadaan menjadi semakin jelas bahawa sesuatu yang penuh dengan muslihat dan niat jahat sedang berlaku disekeliling mereka. Satu demi satu para pengumpul di situ menghilangkan diri dan beberapa kejadian pelik berlaku sepanjang malam itu. Motif sebenar disebalik jemputan-jemputan itu haruslah dikenalpasti jika Yūko dan yang lain ingin menjawab persoalan misteri di rumah agam tersebut.
Filem ini telah dipilih dalam pencalonan terakhir untuk Annecy International Animated Film Festival 2006 yang berprestij dalam kategori Feature Films disamping empat pencalonan lain: Asterix and the Vikings, Origin: Spirits of the Past, Wallace and Gromit, dan pemenang anugerahnya, Renaissance.

Novel

xxxHolic: Another Holic Landolt-Ring Aerosol, sebuah novel berdasarkan siri asalnya, karya Nisio Isin, diterbitkan di Jepun pada bulan Ogos, 2006. Bab pertama novel ini menjadi plot asas kepada episod 17 siri animenya. Del Rey telah mengumumkan bahawa mereka akan mula menerbitkan novel tersebut dalam bahasa Inggeris pada tahun 2008.

Tema-tema

Sebahagian daripada peranan siri xxxHolic adalah untuk menggabungkan karya-karya Clamp, justeru dengan ini, sesetengah tema yang berulangan daripada karya-karya lepas disertakan dengan jelas.
Salah satu tema berulangan ini dapat dilihat dalam tumbesaran serta perubahan dalam diri Watanuki, akibat daripada pengalamannya berjumpa dengan seorang individu. Menurut seorang penilik nasib dalam jilid kedua, Yūko merupakan individu yang akan mengubah kehidupan Watanuki. Namun begitu, suatu pembayang diberikan di mana dia akan dikaitkan kepada Yūko dan Dōmeki, serta setiap perhubungan mereka telah diramalkan.
Baru-baru ini dalam ceritanya, menambah kepada perubahan tema, terdapat suatu rujukan terhadap X/1999, sambil Yūko berkata sesuatu yang serupa kepada apa yang dikatakan oleh Kakyou Kuzuki pada satu bahagian dalam cerita sirinya: "Untuk mengubah dunia ini, kamu harus mengubah dirimu sendiri".
Tema lain termasuklah konsep hitsuzen (必然), asalnya diperkenalkan oleh Yūko sendiri. Hitsuzen tidak mempunyai sebarang penterjemahan yang tepat dalam bahasa Melayu (termasuklah bahasa Inggeris, mengakibatkan Del Rey menggunakan istilah bahasa Jepunnya apabila ia muncul dalam Tsubasa atau xxxHolic), namun boleh diekstrak seterusnya dijelaskan sebagai merujuk kepada sesuatu yang tidak dapat dielakkan, takdir, atau nasib.
Menterjemah hitsuzen sebagai "takdir" tidaklah tepat, tetapi di dalam konteks penceritaannya, "takdir" ditekankan sebagai sesuatu yang tidak boleh diubah dan berkekalan, memberi idea bahawa sesiapa yang dikunci oleh takdir adalah sekadar bonekanya sahaja. Sebaliknya, hitsuzen merupakan idea di mana sesuatu tindakan itu adalah tidak boleh dielakkan kerana tanpa tindakan tersebut, kejadian-kejadian lain yang berhubungkait dengannya pada masa hadapan tidak akan berlaku. Justeru, setiap keputusan dan tindakan adalah berkaitan dengan satu sama lain, dan sesuatu yang berlaku "secara kebetulan" tidak mungkin berlaku, sebaliknya hanya hitsuzen sahaja yang wujud.
Hitsuzen pernah disebut dalam siri Cardcaptor Sakura oleh watak Kaho Mizuki apabila dia mengatakan "tidak pernah berlakunya sesuatu secara kebetulan, hanyalah hitsuzen". Penterjemahan bahasa Inggeris yang lain terhadap istilah tersebut telah mengaitkan hitsuzen dengan "sesuatu yang tidak boleh dielakkan" ataupun inevitability. Ia juga boleh diterjemah sebagai suatu bentuk keazaman atau konsep kesan rama-rama yang lebih pro-aktif. Mungkin juga ia boleh diterjemah daripada campuran konsep-konsep tersebut.
Sebuah tema yang wujud dalam dunia xxxHolic dan terbitan-terbitan Clamp yang lain boleh dilihat dalam jilid pertama sirinya. Apabila Watanuki memperkenalkan dirinya kepada Yūko, dia memberi nama sebenarnya sebagai tanda hormat yang biasa dilakukan. Disebabkan namanya juga merupakan rujukan yang menonjol kepada tarikh hari lahirnya (1 April, dikongsi juga oleh Sakura Kinomoto daripada Cardcaptor Sakura dan kewujudannya semula bersama-sama Syaoran dalam Tsubasa: Reservoir Chronicle), Watanuki secara tidak langsung telah memberi Yūko dua maklumat penting tentang dirinya yang akan memberi orang lain keupayaan untuk mencungkil segalanya tentang dirinya (berdasarkan tarikh hari jadinya) serta mengawal takdirnya (berdasarkan namanya).
Tema ini juga pernah muncul dalam Tokyo Babylon, di mana Subaru Sumeragi telah melakukan kesilapan yang serupa dengan mendedahkan tarikh lahir sebenarnya kepada Seishirō Sakurazuka.

Membabitkan Clamp

Satu faktor penting dalam xxxHolic adalah hubungan sirinya dengan siri-siri manga Clamp lain; kebanyakan daripada watak-watak Clamp diluar siri xxxHolic muncul di dalam manga siri tersebut. Dalam Bab 3, Yūko memberitahu Watanuki tentang seorang gadis yang tinggal di dunia bersama-sama teman lelakinya, iaitu Sakura Kinomoto, watak protagonis dalam siri Cardcaptor Sakura. Dalam bab ke-12 dan ke-13, watak-watak daripada Tsubasa: Reservoir Chronicle, karya Clamp yang lain, muncul buat pertama kalinya. Watak xxxHolic Yūko Ichihara pula pernah muncul di dalam sebuah bab dalam siri Tsubasa. Dalam bab ke-13, Watanuki berjumpa dengan Mokona di mana Yūko jelaskan sebagai sesuatu yang dicipta menggunakan model yang sama daripada Mokona asal dalam Magic Knight Rayearth. Dalam Bab ke-8, apabila Watanuki keluar menuju ke sebuah kedai ubat, dia berjumpa dengan Kazahaya dan Rikuo, watak-watak daripada Legal Drug. Seorang rakan penilik nasib Yūko juga muncul dalam Kobato dan juga dalam Bab ke-16 siri xxxHolic, meskipun perempuan tua itu mempunyai peranan yang lebih besar dalam xxxHolic. Tambahan pula, pelbagai jenis barangan, seperti fonkepala yang berbentuk seperti telinga Persocom (daripada siri Chobits), ataupun tongkat sakti Sakura daripada Cardcaptor Sakura, serta buku pertama yang dibaca Chi dalam Chobits masing-masing telah membuat kemunculan mereka. Hubungan di antara siri lain dengan sirinya sendiri adalah salah satu tumpuan utama siri xxxHolic, di mana kedua-dua siri iaitu Tsubasa dan xxxHolic seringkali dikaitkan dan melintasi siri masing-masing.
Selain itu, Yūko juga membuat rujukan terhadap watak-watak lain daripada karya-karya lain kumpulan Clamp namun jarang menyebut nama mereka.
Clamp telah menyatakan bahawa Tsubasa serta xxxHolic telah direka untuk "mengikat" kisah karya-karya mereka bersama, namun tetap bersehaluan dengan kisah mereka sendiri.

Tidak membabitkan Clamp

Siri-siri anime dan manga yang bukan dihasilkan oleh Clamp seringkali juga dirujuk oleh beberapa watak, terutamanya Yūko. Siri-siri tersebut selalunya merupakan siri anime atau manga yang lama.
Dalam bab ke-6, Yūko menggunakan sebatang pen untuk menulis Zantetsuken (Pedang yang Memotong Besi) pada sebatang pemukul besbal. Kemudiannya Yūko melakukan beberapa gaya dan aksi lalu membelah sebuah komputer riba yang berakhir dengan ayat trademark Goemon Ishikawa daripada Lupin III oleh Monkey Punch. Rujukan-rujukan lain termasuklah Urusei Yatsura oleh Rumiko Takahashi dalam bab 46, dll.
Dalam episod 1 siri anime musim keduanya, xxxHolic Kei, Yūko dilihat sedang membaca sebuah keluaran majalah Ookiku Furikabutte, iaitu majalah manga besbal. Dalam babak yang lebih awal lagi pada episod tersebut, penghuni kedai serta Yūko sendiri sedang menonton permainan besbal, di mana pemain besbal dilihat memakai pakaian seragam seperti watak-watak dalam manganya; dalam episod ketiga pula Maru dan Moro sedang bermain dengan Tachikoma plamo, iaitu labah-labah mecha daripada siri Ghost in the Shell: Stand Alone Complex dan Yamamoto battleshp, kedua-duanya dicipta oleh Yūko sambil menunggu kepulangan Watanuki. Francais Ghost in the Shell: Stand Alone Complex dan versi anime xxxHolic masing-masing diterbitkan oleh Production I.G.
Dalam episod ke-4 siri anime xxxHolic Kei, Yūko dilihat memegang sebuah keluaran majalah Weekly Young Magazine (yang merupakan manga di mana xxxHolic manga disirikan).

Permainan video

Sebuah adaptasi permainan video oleh Marvelous Interactive telah dikeluarkan untuk konsol PS2 di Jepun pada 9 Ogos 2007, berjudul xxxHolic: Watanuki no Izayoi Sowa (xxxHOLiC 四月一日の十六夜草話) (meskipun ditulis sebagai "shigatsu tsuitachi", ia disebut sebagai "Watanuki").

Babak cerita

xxxHolic mengandungi banyak cerita dan kisah dalaman yang berbeza. Kisah-kisah ini dirujuk sebagai babak cerita atau story arcs. Babak-babak ini digunakan dalam sepanjang siri-siri anime dan manga Clamp yang berbeza, misalnya seperti Tokyo Babylon.